Hou só veilig vakansieJacques Broodryk, woordvoerder vir gemeenskapsveiligheid by die burgerregteorganisasie AfriForum. (Foto: Verskaf) Moenie dat die afwagting op ’n welverdiende vakansie jou blind maak vir skelmstreke nie en moenie jou huis onbeskermd laat hierdie Desember-vakansie nie. Ongelukkig neem boewe nie verlof nie en daarom moet vakansiegangers voorsorgmaatreëls tref om te verhoed dat hulle na leë huis terugkeer na ŉ lekker wegbreek. Maroela Media het by Jacques Broodryk, woordvoerder vir gemeenskapsveiligheid by die burgerregteorganisasie AfriForum, ingeloer om ŉ paar praktiese wenke vir vakansiegangers uit te lig en ook uit te vind watter nuwe tendense daar dalk is waarvan ons nie bewus is nie. Hy lig ook die algemene foute uit wat mense dikwels maak voor hulle met vakansie gaan en deel sy topwenke om ŉ meer geruste en veilige vakansie te verseker. Hoewel dit vir party mense net meer administratiewe werk veroorsaak (en ŉ mens dikwels skuldig voel om iemand daarmee te belas), is dit volgens Broodryk altyd beter om iemand te vra om jou huis op te pas, veral as jy geruime tyd nie tuis gaan wees nie. ŉ Leë huis is ŉ duidelike en maklike teiken, veral as die gras begin groei, pos begin opgaar, ligte nie aangeskakel word nie of die blaffende vierpotige wat gewoonlik die hek bewaak, nie meer te sien of te hoor is nie. Met beurtkrag word almal se alarmstelsels ook deurlopend geraak en minder doeltreffend as hulle nie op die regte tye aan‑ en afgeskakel word nie. ŉ Huisoppasser kan boonop ook na jou troeteldiere omsien. “ŉ Ander opsie is om bure of vriende te vra om op ŉ gereelde basis by jou huis in te loer. Hoe meer beweging op jou perseel, hoe beter.” Volgens Broodryk is dit belangrik om selektief te wees en net vir die nodige mense te vertel dat jy die huis gaan verlaat. Wees ook waaksaam op sosiale media en op watter platforms of groepe jy jou vakansiekiekies deel. Dit is natuurlik nie nodig om agterdogtig te word nie, maar hoe minder inligting jy daarbuite plaas, hoe kleiner is die waarskynlikheid dat dit die verkeerde ore of oë sal bereik. Al is daar gedurig beweging by jou huis, sluit jou voertuig, motorfiets of ander waardevolle items wat tuisbly eerder in die motorhuis toe of los dit by iemand anders gedurende die vakansietyd. Dit is ŉ onnodige versoeking wat boewe kan lok. Moenie selfone of handsakke op of onder tafels in restaurante neersit nie, maar hou dit eerder op jou skoot. Moet dit ook nie onnodig uithaal of daarmee in jou hande loop nie. Kinders sit hulle ook graag in broek- of rugsakke, wat hulle maklik maak om te gaps. Of jy nou tuisbly, huis oppas of met vakansie is, wees waaksaam wanneer wegneemetes en koerierpakkies by jou huis afgelewer word. Volgens Broodryk het hierdie afleweringsdienste die jongste teikens vir kapings geword en moet verbruikers op hul hoede wees wanneer die pakkies of kos by die hek afgehaal word. Hy voeg by dat motorbestuurders selfs by die deurry van kitskosrestaurante ekstra waaksaam moet wees. “Waardevolle besittings trek aandag, maak nie saak waar jy jouself bevind nie. Vra jouself af of dit werklik nodig is om dit met vakansie saam te vat,” sê Broodryk. Indien dit tuis bly, moet dit in ŉ goeie kluis gebêre word omdat diewe kluise eerste gaan teiken.